ગત ચેમ્પિયન રફેલ નડાલે ચડાવ-ઉતારવાળી રોમાંચક ક્વાર્ટર ફાઇનલ મેચમાં નવમા ક્રમાંકિત ડોમિનિક થિયામને પાંચ સેટ સુધી ચાલેલી મેચમાં પરાજય આપી સાતમી વખત યુએસ ઓપનમાં પુરુષ સિંગલ્સની સેમિફાઇનલમાં પ્રવેશ મેળવ્યો હતો. ચાર કલાક ૪૯ મિનિટ સુધી ચાલેલી મેરેથોન મેચમાં નડાલે ૦-૬, ૬-૪, ૭-૫, ૬-૭, ૭-૬થી જીત મેળવી હતી. સેમિફાઇનલમાં નડાલનો સામનો જુઆન માર્ટિન ડેલ પોટ્રો સામે થશે. ગત વર્ષે પણ બંને સેમિફાઇનલમાં ટકરાયા હતા જ્યાં નડાલે વિજય મેળવ્યો હતો. નડાલનો પોટ્રો સામે જીત-હારનો રેકોર્ડ ૧૧-૫ છે અને આ વખતે પણ નડાલને જીતનો દાવેદાર માનવામાં આવી રહ્યો છે.